ཨོཾ་སྭསྟི།དགེ་བའི་བཤེས་གཉེན་ཤེས་རབ་བཟང་བོ་བདེ་བར་འདོད་པའི་གནས་སུ་ཕྱིན་ཏེ།ཁོ་བོ་ལ་འཕྲིན་ཡིག་དགོས་པ་ཆེན་པོའི་གཏམ་རྒྱུ་མཚན་དུ་མས་བསྙད་པ་དང་བཅས་པ་བསྐུར་བ་དང་།གཞན་ཡང་བཤེས་གཉེན་བགྲེས་པ་རྣམས་ཀྱིས་ཐུན་མོང་དུ་བསྙད་པའི་ཡི་གེ་དར་ཡུག་བདུན་གྱི་རྟེན་དང་བཅས་པ་མངགས་པའི་དགེ་བཤེས་གཉིས་ཀྱིས་འཕྲོད་པས་ཡིད་སིམ།བརྗོད་པར་བྱ་བ་ནི།ཡབ་རྗེ་དམ་པའི་བཀའ་སྲོལ་ཟླ་མེད་པ།།ཡོངས་སུ་རྫོགས་པའི་བསྟན་པའི་ཁུར་ཆེན་ནི།།ཤིན་ཏུ་ལྕི་བས་བདག་སྙིང་ཅི་ཡང་ནོན།།འོན་ཀྱང་ངལ་བའི་འདུ་ཤེས་མཆིས་མ་ལགས།།དེ་ཕྱིར་སྔོན་ཆད་ཐུབ་བསྟན་ཉི་མའི་འོད།།གང་དུ་བྲལ་བའི་མཐའ་འཁོབ་མུན་གླིང་དུ།།དྲི་མེད་བསྟན་པའི་སྒྲོན་མེ་འཛུགས་པ་ལའང་།།བདག་ནི་ནམ་ཡང་ཞུམ་པ་མ་མཆིས་མོད།།དེ་ལྟ་ན་ཡང་གངས་ཅན་བསྟན་པའི་གཞི།།སྐྱེས་མཆོག་དུ་མས་གང་དུ་བཙུགས་པའི་གནས།།ད་ལྟའང་དམ་ཆོས་མ་ལུས་འབྱུང་བའི་ཁུངས།།དབུས་གཙང་དག་པའི་ཞིང་ཞེས་གྲགས་མོད་ཀྱི།།ལེགས་པར་བརྟག་ན་བསྟན་པའི་གཟུགས་བརྙན་ཙམ།།འདི་ཡང་སྣུམ་ཟད་མར་མེ་ཇི་བཞིན་གྱུར།།ཐུབ་པའི་གཅེས་མཛོད་གང་ཡིན་རྩྭ་ལྟར་འདོར།།བློ་ངན་ལོག་པའི་གཞུང་ལུགས་ཉིན་བཞིན་འཕེལ།།རང་དགར་སྤྱོད་པ་བདུད་ཀྱི་ཕོ་ཉ་ནི།།མང་བོས་བཀུར་བའི་བཤེས་གཉེན་ཚུལ་འཛིན་པ།།བསྟན་པའི་རྒྱལ་མཚན་སྙིལ་ལ་ཆེར་བརྩོན་པའི།།དཔུང་ཚོགས་དུ་མས་ཐ་གྲུ་ཀུན་ཏུ་ཁྱབ།།ཚུལ་འདིར་གྱུར་ཀྱང་བློ་གྲོས་མིག་ལྡན་པ།།ཆོས་དང་ཆོས་མིན་འབྱེད་ལ་མ་ཞུམ་པའི།།བསྟན་པའི་ཁུར་འཛིན་བཤེས་གཉེན་ཆེས་ཆེར་དཀོན།།དེ་བས་དེ་རྗེས་འཇུག་པའང་ཤིན་ཏུ་དཀོན།།ཚུལ་འདི་ཡིད་ལ་ཤིན་ཏུ་བརྣག་དཀའ་ནས།།བདག་ཀྱང་འབད་པ་དུ་མས་བསྟན་པའི་ཁུར།།ཡབ་རྗེ་དམ་པའི་རིངས་ལུགས་ཡོངས་རྫོགས་པ།།ཕྱོགས་འདིར་འཛིན་ལ་བློ་གྲོས་ཤིན་ཏུ་འཆེལ།།ཕྱོགས་འདིར་བསྟན་པའི་ལྗོན་ཤིང་རྩ་བ་ནས།།ཆོས་མིན་ཉེས་བཤད་སྟ་རེས་བཅད་པ་ན།།ལན་ཅིག་ཡལ་ག་ཅུང་ཟད་ཕྱོགས་གཞན་དུ།།འཕེལ་ཡང་དགོས་པ་ཆུང་བར་བདག་གིས་མཐོང་།།ད་ལྟ་ཕྱོགས་འདིར་ཆོས་མིན་དཔུང་ཚོགས་དག།ལེགས་བཤད་བསྟན་པའི་རུ་མཚོན་ཁོ་བོས་འཛིན།།དེ་ཕྱིར་ཁོ་བོས་ཕྱོགས་འདི་བཏང་བ་ན།།ཐུབ་པའི་གཅེས་མཛོད་སུ་ཡིས་འཛིན་པ་སྨྲོས།།དེ་ཕྱིར་ཁྱེད་ཅག་ལྷག་བསམ་དགེ་མོད་ཀྱི།།བདག་གིས་ཁྱེད་ཀྱི་ཇི་ལྟར་བཞེད་པའི་དོན།།ཁས་བླངས་བགྱི་བའི་དམ་བཅའ་རྔོ་མི་ཐོག།དོན་འདི་དགོངས་ནས་རིང་འོངས་སྐྱེ་བོ་ཀུན།།རྣམ་དག་དགོངས་པ་རྫོགས་པའི་བཤེས་གཉེན་མཆོག།ལྟ་སྤྱོད་བཟང་ལྡན་གཞན་ལ་གསོལ་བ་ཐོབས།།བདག་ལ་ཁྱེད་ཀྱིས་བཟོད་པའི་བཀའ་དྲིན་མཛོད།།འདི་ཡི་གནས་ལུགས་དགེ་བཤེས་རྣམས་ལ་གསལ།།ཕྱོགས་དུས་ཀུན་ཏུ་བཀྲ་ཤིས་འཕེལ་གྱུར་ཅིག།ཅེས་སྤོམ་འབོར་སྒང་དུ་ཆོས་བར་ལ་འོང་བར་རིགས་སོ་ཞེས་བསྐུལ་བའི་ལན་དུ་བཙུན་པ་དགེ་ལེགས་དཔལ་བཟང་བོས་སྨྲས་པའོ།།ཞེས་གསུངས་སོ།།